title: Komisijos įgyvendinimo reglamentas (ES) 2021/469 2021 m. kovo 18 d. kuriuo tenkinamas prašymas suteikti naujojo eksportuojančio gamintojo statusą taikant importuojamiems Kinijos Liaudies Respublikos kilmės keraminiams stalo ir virtuvės reikmenims nustatytas galutines antidempingo priemones ir iš dalies keičiamas Įgyvendinimo reglamentas (ES) 2019/1198

text:
2021 3 19

                  LT

                  Europos Sąjungos oficialusis leidinys

                  L 96/9

         KOMISIJOS ĮGYVENDINIMO REGLAMENTAS (ES) 2021/469
         2021 m. kovo 18 d.
         kuriuo tenkinamas prašymas suteikti naujojo eksportuojančio gamintojo statusą taikant importuojamiems Kinijos Liaudies Respublikos kilmės keraminiams stalo ir virtuvės reikmenims nustatytas galutines antidempingo priemones ir iš dalies keičiamas Įgyvendinimo reglamentas (ES) 2019/1198
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (1) (toliau – pagrindinis reglamentas),
         atsižvelgdama į 2019 m. liepos 12 d. Komisijos įgyvendinimo reglamentą (ES) 2019/1198, kuriuo importuojamiems Kinijos Liaudies Respublikos kilmės keraminiams stalo ir virtuvės reikmenims nustatomas galutinis antidempingo muitas (2), ypač į jo 2 straipsnį,
         kadangi:
         A.   GALIOJANČIOS PRIEMONĖS

                     (1)

                     2013 m. gegužės 13 d. Tarybos įgyvendinimo reglamentu (ES) Nr. 412/2013 (3) (toliau – pradinis reglamentas) Taryba importuojamiems Kinijos Liaudies Respublikos (toliau – KLR) kilmės keraminiams stalo ir virtuvės reikmenims (toliau – nagrinėjamasis produktas) nustatė galutinį antidempingo muitą.

                     (2)

                     2019 m. liepos 12 d., atlikus priemonių galiojimo termino peržiūrą pagal pagrindinio reglamento 11 straipsnio 2 dalį, Komisija Įgyvendinimo reglamentu (ES) 2019/1198 pratęsė pradiniu reglamentu nustatytų priemonių taikymą dar penkeriems metams.

                     (3)

                     2019 m. lapkričio 28 d., atlikusi priemonių vengimo tyrimą pagal Reglamento (ES) 2016/1036 13 straipsnio 3 dalį, Komisija Įgyvendinimo reglamentu (ES) 2019/2131 (4) iš dalies pakeitė Įgyvendinimo reglamentą (ES) 2019/1198.

                     (4)

                     Atliekant pradinį tyrimą, pagal pagrindinio reglamento 17 straipsnį tyrimui buvo atrinkti KLR eksportuojantys gamintojai.

                     (5)

                     Komisija iš atrinktų KLR eksportuojančių gamintojų importuojamam nagrinėjamajam produktui nustatė 13,1–23,4 % individualaus antidempingo muito normas. Neatrinktiems bendradarbiaujantiems eksportuojantiems gamintojams buvo nustatyta 17,9 % muito norma. Neatrinkti bendradarbiaujantys eksportuojantys gamintojai išvardyti Įgyvendinimo reglamento (ES) 2019/1198 I priede, pakeistame Įgyvendinimo reglamentu (ES) 2019/2131. Be to, iš KLR bendrovių, kurios apie save nepranešė arba nebendradarbiavo atliekant tyrimą, importuojamam nagrinėjamajam produktui nustatyta visai šaliai taikoma 36,1 % muito norma.

                     (6)

                     Įgyvendinimo reglamento (ES) 2019/1198 2 straipsnyje nustatyta, kad Komisija gali pakeisti to reglamento I priedą ir naujam eksportuojančiam gamintojui nustatyti neatrinktoms bendradarbiaujančioms bendrovėms taikomą muito normą, t. y. vidutinę svertinę 17,9 % muito normą, jeigu naujas KLR eksportuojantis gamintojas pateikia Komisijai pakankamai įrodymų, kad jis:

                                 a)

                                 laikotarpiu, kurio duomenimis remtasi nustatant priemones, t. y. 2011 m. sausio 1 d. – 2011 m. gruodžio 31 d. (toliau – pradinis tiriamasis laikotarpis), neeksportavo į Sąjungą nagrinėjamojo produkto;

                                 b)

                                 nėra susijęs su jokiu KLR eksportuotoju ar gamintoju, kuriam taikomos pradiniu reglamentu nustatytos antidempingo priemonės, ir

                                 c)

                                 faktiškai nagrinėjamąjį produktą eksportavo į Sąjungą po pradinio tiriamojo laikotarpio arba turi neatšaukiamų sutartinių įsipareigojimų eksportuoti į Sąjungą didelį jo kiekį.

               B.   PRAŠYMAS SUTEIKTI NAUJOJO EKSPORTUOJANČIO GAMINTOJO STATUSĄ

                     (7)

                     Bendrovė „Hunan Legend Porcelain Industry Co., Ltd.“ (toliau – „Hunan Legend“ arba pareiškėjas) pateikė Komisijai prašymą suteikti naujojo eksportuojančio gamintojo statusą ir atitinkamai jai nustatyti neatrinktoms bendradarbiaujančioms KLR bendrovėms taikomą muito normą, t. y. 17,9 %. Pareiškėjas tvirtino, kad jis įvykdė visas tris Įgyvendinimo reglamento (ES) 2019/1198 2 straipsnyje nustatytas sąlygas.

                     (8)

                     Siekdama nustatyti, ar pareiškėjas tenkino Įgyvendinimo reglamento (ES) 2019/1198 2 straipsnyje nustatytas naujojo eksportuojančiojo gamintojo statuso suteikimo sąlygas, Komisija pirmiausia pareiškėjui išsiuntė klausimyną ir paprašė pateikti įrodymų, kad jis tenkina naujojo eksportuojančiojo gamintojo statuso suteikimo sąlygas.

                     (9)

                     Išnagrinėjusi klausimyno atsakymus, Komisija paprašė papildomos informacijos ir patvirtinamųjų dokumentų, kuriuos pareiškėjas pateikė.

                     (10)

                     Komisija siekė patikrinti visą informaciją, kuri, jos nuomone, buvo reikalinga siekiant nustatyti, ar pareiškėjas įvykdė naujojo eksportuojančiojo gamintojo statuso suteikimo sąlygas. Šiuo tikslu Komisija išnagrinėjo įrodymus, kuriuos pareiškėjas pateikė su klausimyno atsakymais, naudodamasi įvairiomis internetinėmis duomenų bazėmis, be kita ko „Orbis“ (5) ir „Qichacha“ (6), ir sutikrindama bendrovės informaciją su ankstesnėse bylose pateikta informacija ir viešai prieinama informacija internete. Tuo pat metu Komisija taip pat pranešė Sąjungos pramonei apie pareiškėjo prašymą ir paragino ją prireikus pateikti pastabų. Sąjungos pramonė pastabų nepateikė.

               C.   PRAŠYMO ANALIZĖ

                     (11)

                     Dėl Įgyvendinimo reglamento (ES) 2019/1198 2 straipsnio a punkte nustatytos sąlygos, kad pareiškėjas neeksportavo nagrinėjamojo produkto į Sąjungą tiriamuoju laikotarpiu, kurio duomenimis remtasi nustatant priemones, t. y. 2011 m. sausio 1 d. – 2011 m. gruodžio 31 d. (toliau – pradinis tiriamasis laikotarpis), Komisija nustatė, kad pareiškėjas tuo metu neegzistavo kaip bendrovė. „Hunan Legend“ įstatai sudaryti ir verslo licencija išduota 2014 m. gegužės mėn. Todėl pareiškėjas negalėjo eksportuoti nagrinėjamojo produkto į Sąjungą tiriamuoju laikotarpiu, tad tenkino šią sąlygą.

                     (12)

                     Dėl Įgyvendinimo reglamento (ES) 2019/1198 2 straipsnio b punkte nustatytos sąlygos, kad pareiškėjas nėra susijęs su jokiais eksportuotojais ar gamintojais, kuriems taikomos pradiniu reglamentu nustatytos antidempingo priemonės, Komisija nustatė, kad „Hunan Legend“ nebuvo susijusi su jokiu Kinijos eksportuojančiu gamintoju, kuriam taikomos pradinės antidempingo priemonės. Duomenų bazėje „Qichacha“ nurodyta, kad vienintelis bendrovės „Hunan Legend“ akcininkas Liang Feiqiao neturi jokios kitos bendrovės, išskyrus pačią bendrovę „Hunan Legend“, užsiimančios nagrinėjamojo produkto gamyba, perdirbimu, pardavimu ar pirkimu, akcijų. Tačiau kai „Hunan Legend“ buvo įsteigta, akcijų paketas buvo kitoks. Iki 2016 m. lapkričio mėn. Kinijos eksportuojantis gamintojas „Hunan Hualian China Industry Co. Ltd.“ (toliau – „Hunan Hualian“), gaminantis nagrinėjamąjį produktą ir kuriam taikomas individualus 18,3 % muitas, turėjo 49 % „Hunan Legend“ akcijų, o Liang Feiqiao priklausė likęs 51 % akcijų. 2016 m. lapkričio mėn. „Hunan Hualian“ visas savo akcijas perdavė Liang Feiqiao pagal abiejų šalių sudarytą akcijų perdavimo susitarimą ir nustatė sąlygas, pagal kurias įvyko pasidalijimas. Po perdavimo Liang Feiqiao tapo vieninteliu „Hunan Legend“ akcininku, o pareiškėjas ir „Hunan Hualian“ nutraukė savo ryšius.

                     (13)

                     „Hunan Legend“ pradėjo eksportą 2017 m. pabaigoje, o į ES eksportuoja nuo 2019 m., t. y. po to, kai 2016 m. „Hunan Hualian“ pasitraukė kaip akcininkas. Taip pat iš pagrindinių bendrovės dokumentų, kuriais nustatyta „Hunan Legend“ struktūra, ir įstatų bei pardavimo sąskaitų registro matyti, kad pareiškėjas neturi jokių susijusių bendrovių. Taigi, Komisija nenustatė jokio ryšio, kaip apibrėžta Komisijos įgyvendinimo reglamente (ES) 2015/2447 (7). Todėl pareiškėjas tenkina šią sąlygą.

                     (14)

                     Dėl Įgyvendinimo reglamento (ES) 2019/1198 2 straipsnio c punkte nustatytos sąlygos, kad pareiškėjas faktiškai nagrinėjamąjį produktą eksportavo į Sąjungą po pradinio tiriamojo laikotarpio arba turi neatšaukiamų sutartinių įsipareigojimų eksportuoti į Sąjungą didelį jo kiekį, Komisija nustatė, kad pareiškėjas į Sąjungą eksportavo 2019 m., taigi po pradinio tiriamojo laikotarpio. Pareiškėjas pateikė sąskaitas faktūras, pakuočių sąrašą, konosamentą ir mokėjimo kvitą už 2019 m. Danijos bendrovės pateiktą užsakymą. Todėl pareiškėjas tenkina šią sąlygą.

                     (15)

                     Taigi pareiškėjas tenkina visas tris sąlygas, kad jam būtų suteiktas naujojo eksportuojančio gamintojo statusas, kaip nustatyta Įgyvendinimo reglamento (ES) 2019/1198 2 straipsnyje, todėl prašymas turėtų būti priimtas. Atitinkamai pareiškėjui turėtų būti taikomas 17,9 % antidempingo muitas, taikomas bendradarbiaujančioms bendrovėms, kurios nebuvo atrinktos per pradinį tyrimą.

               D.   FAKTŲ ATSKLEIDIMAS

                     (16)

                     Pareiškėjui ir Sąjungos pramonei buvo pranešta apie esminius faktus ir aplinkybes, kuriais remiantis nuspręsta, kad „Hunan Legend Porcelain Industry Co., Ltd.“ (toliau – „Hunan Legend“) tikslinga taikyti per pradinį tyrimą neatrinktoms bendradarbiaujančioms bendrovėms taikomą antidempingo muito normą.

                     (17)

                     Šalims buvo suteikta galimybė pateikti pastabų. Pastabų negauta.

                     (18)

                     Šis reglamentas atitinka pagal pagrindinio reglamento 15 straipsnio 1 dalį įsteigto komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Į Įgyvendinimo reglamento (ES) 2019/1198 I priede pateiktą neatrinktų bendradarbiaujančių bendrovių sąrašą įtraukiama ši bendrovė:

                        Bendrovė

                        Papildomas TARIC
                        kodas

                        Hunan Legend Porcelain Industry Co., Ltd.

                        C608

            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            Šis reglamentas privalomas visas ir tiesiogiai taikomas visose valstybėse narėse.

            Priimta Briuselyje 2021 m. kovo 18 d.

                  Komisijos vardu

                  Pirmininkė

               Ursula VON DER LEYEN

            (1)  OL L 176, 2016 6 30, p. 21.

            (2)  OL L 189, 2019 7 15, p. 8.

            (3)  2013 m. gegužės 13 d. Tarybos įgyvendinimo reglamentas (ES) Nr. 412/2013, kuriuo importuojamiems Kinijos Liaudies Respublikos kilmės keraminiams stalo ir virtuvės reikmenims nustatomas galutinis antidempingo muitas ir galutinai surenkamas laikinasis muitas (OL L 131, 2013 5 15, p. 1).

            (4)  2019 m. lapkričio 28 d. Komisijos įgyvendinimo reglamentas (ES) 2019/2131, kuriuo iš dalies keičiamas Įgyvendinimo reglamentas (ES) 2019/1198, kuriuo, pagal Europos Parlamento ir Tarybos reglamento (ES) 2016/1036 11 straipsnio 2 dalį atlikus priemonių galiojimo termino peržiūrą, importuojamiems Kinijos Liaudies Respublikos kilmės keraminiams stalo ir virtuvės reikmenims nustatomas galutinis antidempingo muitas (OL L 321, 2019 12 12, p. 139).

            (5)  „Orbis“ yra pasaulinė įmonių informacijos teikėja, apimanti daugiau kaip 220 mln. įmonių visame pasaulyje. Joje daugiausia pateikiama standartizuota informacija apie privačias įmones ir įmonių struktūras.

            (6)  „Qichacha“ yra privati pelno siekianti Kinijos duomenų bazė, kuri vartotojams ir (arba) specialistams teikia verslo duomenis, informaciją apie kreditus ir Kinijoje įsikūrusių privačių ir valstybinių įmonių analizę.

            (7)  2015 m. lapkričio 24 d. Komisijos įgyvendinimo reglamentas (ES) 2015/2447, kuriuo nustatomos išsamios tam tikrų Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas, nuostatų įgyvendinimo taisyklės (OL L 343, 2015 12 29, p. 558). Pagal Įgyvendinimo reglamento (ES) 2015/2447 (ES muitinės kodeksas) 127 straipsnį du asmenys laikomi susijusiais, jei tenkinama viena iš šių sąlygų: a) vienas iš jų yra kito asmens įmonės vadovas arba darbuotojas; b) jie yra juridiškai pripažinti verslo partneriai; c) jie yra darbdavys ir darbuotojas; d) trečiasis asmuo yra tiesioginis arba netiesioginis abiejų šių asmenų 5 % įstatinio kapitalo arba akcijų su balso teise savininkas, valdytojas arba turėtojas; e) vienas iš jų tiesiogiai arba netiesiogiai valdo kitą; f) abu šie asmenys tiesiogiai arba netiesiogiai yra valdomi trečiojo asmens; g) abu šie asmenys tiesiogiai arba netiesiogiai valdo trečiąjį asmenį; h) jie yra vienos šeimos nariai. Asmenys, kurie versle yra susiję vienas su kitu tuo, kad vienas yra kito vienintelis agentas, vienintelis platintojas arba vienintelis koncesininkas, nepriklausomai nuo to, kaip jie apibūdinti, laikomi susijusiais tik tuo atveju, jeigu jie atitinka ankstesniame sakinyje nurodytus kriterijus.


title: Komisijos įgyvendinimo reglamentas (ES) 2021/772 2021 m. gegužės 10 d. kuriuo dėl laikinų priemonių, susijusių su ekologiškų produktų gamybos kontrole, visų pirma dėl taikymo laikotarpio, iš dalies keičiamas Įgyvendinimo reglamentas (ES) 2020/977 (Tekstas svarbus EEE)

text:
2021 5 11

                  LT

                  Europos Sąjungos oficialusis leidinys

                  L 165/28

         KOMISIJOS ĮGYVENDINIMO REGLAMENTAS (ES) 2021/772
         2021 m. gegužės 10 d.
         kuriuo dėl laikinų priemonių, susijusių su ekologiškų produktų gamybos kontrole, visų pirma dėl taikymo laikotarpio, iš dalies keičiamas Įgyvendinimo reglamentas (ES) 2020/977
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2007 m. birželio 28 d. Tarybos reglamentą (EB) Nr. 834/2007 dėl ekologinės gamybos ir ekologiškų produktų ženklinimo ir panaikinantį Reglamentą (EEB) Nr. 2092/91 (1), ypač į jo 28 straipsnio 6 dalį, 30 straipsnio 2 dalies trečią pastraipą ir 38 straipsnio c, d ir e punktus,
         kadangi:

                     (1)

                     COVID-19 pandemija ir valstybėse narėse bei trečiosiose šalyse nacionalinėmis priemonėmis nustatyti dideli judėjimo apribojimai yra išskirtinis ir precedento neturintis iššūkis valstybėms narėms ir ūkio subjektams, vykdantiems Reglamente (EB) Nr. 834/2007 ir Komisijos reglamentuose (EB) Nr. 889/2008 (2) ir (EB) Nr. 1235/2008 (3) nustatytą kontrolę;

                     (2)

                     siekiant atsižvelgti į konkrečias aplinkybes, susidariusias dėl besitęsiančios krizės, susijusios su COVID-19 pandemija, Komisijos įgyvendinimo reglamentu (ES) 2020/977 (4) valstybėms narėms leidžiama taikyti laikinas priemones, kuriomis nukrypstama nuo reglamentų (EB) Nr. 889/2008 ir (EB) Nr. 1235/2008 nuostatų dėl ekologiškų produktų gamybos kontrolės sistemos ir tam tikrų Prekybos kontrolės ir ekspertizių sistemoje (TRACES) numatytų procedūrų;

                     (3)

                     valstybės narės pranešė Komisijai, kad, atsižvelgiant į krizę, susijusią su COVID-19 pandemija, tam tikri dideli jų ekologinės gamybos sektoriaus kontrolės sistemų veikimo sutrikimai išliks ir po 2021 m. vasario 1 d.;

                     (4)

                     be to, vykdant oficialią kontrolę ir kitą oficialią veiklą, patenkančią į Europos Parlamento ir Tarybos reglamento (ES) 2017/625 (5) taikymo sritį, Komisijos įgyvendinimo reglamentu (ES) 2020/466 (6) valstybėms narėms leidžiama taikyti laikinąsias priemones, padedančias išvengti didelės rizikos kompetentingų institucijų darbuotojų sveikatai, atsižvelgiant į sunkumus vykdyti minėtą kontrolę bei veiklą ir tiek, kiek tai būtina susijusiems dideliems valstybių narių kontrolės sistemų sutrikimams valdyti. To reglamento taikymo laikotarpis Komisijos įgyvendinimo reglamentu (ES) 2021/83 (7) pratęstas iki 2021 m. liepos 1 d. Todėl Įgyvendinimo reglamente (ES) 2020/977 numatytos nukrypti leidžiančios nuostatos turėtų būti taikomos toliau tokį pat laikotarpį, koks nustatytas Įgyvendinimo reglamente (ES) 2020/466;

                     (5)

                     Įgyvendinimo reglamento (ES) 2020/977 1 straipsnio 6 dalyje nustatyta mažesnė patikrinimų ir tikrinimų vietoje pagal Reglamento (EB) Nr. 889/2008 65 straipsnio 1 ir 4 dalis, kurie turi būti atliekami iš anksto nepranešus, procentinė dalis nei Reglamento (EB) Nr. 889/2008 92c straipsnio 2 dalies antros pastraipos c punkte. Siekiant užtikrinti, kad tuos patikrinimus ir tikrinimus vietoje būtų galima faktiškai atlikti saugiomis sąlygomis, tikslinga numatyti galimybę pranešti apie juos prieš 24 valandas;

                     (6)

                     todėl Įgyvendinimo reglamentas (ES) 2020/977 turėtų būti atitinkamai iš dalies pakeistas;

                     (7)

                     Įgyvendinimo reglamento (ES) 2020/977, kurio taikymas pratęsiamas šiuo reglamentu, nuostatų taikymas neturi būti sutrikdytas. Todėl šiuo atžvilgiu tikslinga nustatyti šio reglamento taikymą atgaline data – nuo 2021 m. vasario 1 d.;

                     (8)

                     šiame reglamente nustatytos priemonės atitinka Ekologinės gamybos komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Įgyvendinimo reglamentas (ES) 2020/977 iš dalies keičiamas taip:

                        1)

                        1 straipsnis iš dalies keičiamas taip:

                                    a)

                                    6 dalis papildoma šia pastraipa:
                                    „Tačiau, siekiant užtikrinti, kad inspektoriai galėtų patekti į ūkio subjektų patalpas saugiomis sąlygomis, apie tokius patikrinimus ir tikrinimus vietoje galima pranešti prieš trumpą laiką, t. y. daugiausia prieš 24 valandas iki jų pradžios.“;

                                    b)

                                    7 dalyje data „2021 m. vasario 1 d.“ pakeičiama data „2021 m. liepos 1 d.“;

                        2)

                        3 straipsnis iš dalies keičiamas taip:

                                    a)

                                    antroje, trečioje ir penktoje pastraipose data „2021 m. vasario 1 d.“ pakeičiama data „2021 m. liepos 1 d.“;

                                    b)

                                    ketvirtoje pastraipoje data „2020 m. gruodžio 31 d.“ pakeičiama data „2021 m. liepos 1 d.“

            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            1 straipsnio 1 dalies b punktas ir 2 dalis taikomi nuo 2021 m. vasario 1 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. gegužės 10 d.

                  Komisijos vardu

                  Pirmininkė

               Ursula VON DER LEYEN

            (1)  OL L 189, 2007 7 20, p. 1..

            (2)  2008 m. rugsėjo 5 d. Komisijos reglamentas (EB) Nr. 889/2008, kuriuo nustatomos išsamios Tarybos reglamento (EB) Nr. 834/2007 dėl ekologinės gamybos ir ekologiškų produktų ženklinimo įgyvendinimo taisyklės dėl ekologinės gamybos, ženklinimo ir kontrolės (OL L 250, 2008 9 18, p. 1).

            (3)  2008 m. gruodžio 8 d. Komisijos reglamentas (EB) Nr. 1235/2008, kuriuo nustatomos išsamios Tarybos reglamento (EB) Nr. 834/2007 įgyvendinimo taisyklės dėl ekologiškų produktų importo iš trečiųjų šalių (OL L 334, 2008 12 12, p. 25).

            (4)  2020 m. liepos 7 d. Komisijos įgyvendinimo reglamentas (ES) 2020/977, kuriuo dėl COVID-19 pandemijos nukrypstama nuo reglamentų (EB) Nr. 889/2008 ir (EB) Nr. 1235/2008 nuostatų dėl ekologiškų produktų gamybos kontrolės (OL L 217, 2020 7 8, p. 1).

            (5)  2017 m. kovo 15 d. Europos Parlamento ir Tarybos reglamentas (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (Oficialios kontrolės reglamentas) (OL L 95, 2017 4 7, p. 1).

            (6)  2020 m. kovo 30 d. Komisijos įgyvendinimo reglamentas (ES) 2020/466 dėl laikinųjų rizikos žmonių, gyvūnų ir augalų sveikatai bei gyvūnų gerovei išvengimo priemonių esant tam tikriems dideliems valstybių narių kontrolės sistemų sutrikimams dėl koronaviruso sukeltos ligos (COVID-19) (OL L 98, 2020 3 31, p. 30).

            (7)  2021 m. sausio 27 d. Komisijos įgyvendinimo reglamentas (ES) 2021/83, kuriuo iš dalies keičiamos Įgyvendinimo reglamento (ES) 2020/466 nuostatos, susijusios su oficialia kontrole ir kita oficialia veikla, kurią vykdo specialiai įgalioti fiziniai asmenys, ir laikinųjų priemonių taikymo laikotarpiu (OL L 29, 2021 1 28, p. 23).


title: 2019 m. birželio 6 d. Komisijos įgyvendinimo reglamentas (ES) 2019/936, kuriuo iš dalies keičiamos Įgyvendinimo reglamentų (ES) Nr. 808/2014, (ES) Nr. 809/2014 ir (ES) Nr. 908/2014 nuostatos dėl finansinių priemonių, nustatytų pagal kaimo plėtros programas

text:
7.6.2019

                  LT

                  Europos Sąjungos oficialusis leidinys

                  L 149/58

         KOMISIJOS ĮGYVENDINIMO REGLAMENTAS (ES) 2019/936
         2019 m. birželio 6 d.
         kuriuo iš dalies keičiamos Įgyvendinimo reglamentų (ES) Nr. 808/2014, (ES) Nr. 809/2014 ir (ES) Nr. 908/2014 nuostatos dėl finansinių priemonių, nustatytų pagal kaimo plėtros programas
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis, kuriuo panaikinamas Tarybos reglamentas (EB) Nr. 1698/2005 (1), ypač į jo 8 straipsnio 3 dalį,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (2), ypač į jo 36 straipsnio 6 dalį ir 62 straipsnio 2 dalies a punktą,
         kadangi:

                     (1)

                     Europos Parlamento ir Tarybos reglamento (ES) Nr. 1303/2013 (3) 38 straipsnio 1 dalies c punkte pagal Europos Parlamento ir Tarybos reglamentą (ES, Euratomas) 2018/1046 (4) numatyta galimybė nustatyti finansines priemones, kuriomis Europos struktūrinių ir investicijų fondų įnašai derinami su Europos investicijų banko finansiniais produktais, finansuojamais Europos strateginių investicijų fondo lėšomis;

                     (2)

                     ši nauja nuostata taikoma ir finansinėms priemonėms, kurios nustatytos pagal Europos žemės ūkio fondo kaimo plėtrai (EŽŪFKP) programas. Tam tikrose įgyvendinimo taisyklėse, nustatytose Komisijos įgyvendinimo reglamentuose (ES) Nr. 808/2014 (5), (ES) Nr. 809/2014 (6) ir (ES) Nr. 908/2014 (7), pateikiamos nuorodos į finansines priemones, kurios buvo nurodytos Reglamento (ES) Nr. 1303/2013 38 straipsnio 1 dalyje prieš tą dalį iš dalies pakeičiant Reglamentu (ES, Euratomas) 2018/1046. Todėl į atitinkamas tų teisės aktų nuostatas reikėtų įtraukti nuorodą į 38 straipsnio 1 dalies naują c punktą;

                     (3)

                     todėl įgyvendinimo reglamentai (ES) Nr. 808/2014, (ES) Nr. 809/2014 ir (ES) Nr. 908/2014 turėtų būti atitinkamai iš dalies pakeisti;

                     (4)

                     šiame reglamente numatytos priemonės atitinka Kaimo plėtros komiteto ir Žemės ūkio fondų komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Įgyvendinimo reglamento (ES) Nr. 808/2014 I priedo 1 dalies 10 dalies c punkto antra pastraipa pakeičiama taip:

               „Jei priemone arba veiksmais (pagal tipą), kuriems taikomas specialus EŽŪFKP įnašo lygis, prisidedama prie Reglamento (ES) Nr. 1303/2013 38 straipsnio 1 dalies b ir c punkte nurodytų finansinių priemonių, lentelėje atskirai nurodomi įnašų į finansines priemones ir kitus veiksmus lygiai ir preliminari EŽŪFKP lėšų suma, atitinkanti planuojamą įnašą į finansinę priemonę.“

            2 straipsnis
            Įgyvendinimo reglamentas (ES) Nr. 809/2014 iš dalies keičiamas taip:

                        a)

                        48 straipsnio 6 dalis pakeičiama taip:

                           „6.   Reglamento (ES) Nr. 1303/2013 38 straipsnio 1 dalies b ir c punktuose nurodytų finansinių priemonių atveju to straipsnio 1–5 dalys netaikomos nei finansinei priemonei skirtam įnašui, nei galutiniam gavėjui skirtai paramai. Tačiau taikomi Reglamento (ES) Nr. 1306/2013 58 bei 59 straipsniai ir Komisijos deleguotojo reglamento (ES) Nr. 480/2014 (*1) 9 straipsnis.

                           (*1)  2014 m. kovo 3 d. Komisijos deleguotasis reglamentas (ES) Nr. 480/2014, kuriuo papildomas Europos Parlamento ir Tarybos reglamentas (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūrų reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūrų reikalų ir žuvininkystės fondui taikytinos bendrosios nuostatos (OL L 138, 2014 5 13, p. 5).“;"

                        b)

                        51 straipsnio 5 dalis pakeičiama taip:

                           „5.   Reglamento (ES) Nr. 1303/2013 38 straipsnio 1 dalies b ir c punktuose nurodytų finansinių priemonių atveju to straipsnio 1–4 dalys netaikomos nei finansinei priemonei skirtam įnašui, nei galutiniam gavėjui skirtai paramai. Tačiau taikomi Reglamento (ES) Nr. 1306/2013 58 bei 59 straipsniai ir Deleguotojo reglamento (ES) Nr. 480/2014 9 straipsnis.“

            3 straipsnis
            Įgyvendinimo reglamento (ES) 908/2014 22 straipsnio 2 dalies trečia pastraipa pakeičiama taip:

               „Kiek tai susiję su finansinėmis priemonėmis, nustatytomis pagal Reglamento (ES) Nr. 1303/2013 38 straipsnio 1 dalies b ir c punktus, išlaidos deklaruojamos pagal pirmoje pastraipoje nurodytus ataskaitinius laikotarpius, kai tik įvykdomos to reglamento 41 straipsnio 1 dalyje nustatytos sąlygos dėl kiekvienos tolesnės tarpinio mokėjimo paraiškos.“

            4 straipsnis
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. birželio 6 d.

                  Komisijos vardu

                  Pirmininkas

               Jean-Claude JUNCKER

            (1)  OL L 347, 2013 12 20, p. 487.

            (2)  OL L 347, 2013 12 20, p. 549.

            (3)  2013 m. gruodžio 17 d. Europos Parlamento ir Tarybos reglamentas (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūros reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūros reikalų ir žuvininkystės fondui taikytinos bendrosios nuostatos ir panaikinamas Tarybos reglamentas (EB) Nr. 1083/2006 (OL L 347, 2013 12 20, p. 320).

            (4)  2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018 7 30, p. 1).

            (5)  2014 m. liepos 17 d. Komisijos įgyvendinimo reglamentas (ES) Nr. 808/2014, kuriuo nustatomos Europos Parlamento ir Tarybos reglamento (ES) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis, taikymo taisyklės (OL L 227, 2014 7 31, p. 18).

            (6)  2014 m. liepos 17 d. Komisijos įgyvendinimo reglamentas (ES) Nr. 809/2014, kuriuo nustatomos Europos Parlamento ir Tarybos reglamento (ES) Nr. 1306/2013 nuostatų dėl integruotos administravimo ir kontrolės sistemos, kaimo plėtros priemonių ir kompleksinės paramos taikymo taisyklės (OL L 227, 2014 7 31, p. 69).

            (7)  2014 m. rugpjūčio 6 d. Komisijos įgyvendinimo reglamentas (ES) Nr. 908/2014, kuriuo nustatomos Europos Parlamento ir Tarybos reglamento (ES) Nr. 1306/2013 taikymo taisyklės, susijusios su mokėjimo agentūromis ir kitomis įstaigomis, finansų valdymu, sąskaitų patvirtinimu, patikrų taisyklėmis, užstatais ir skaidrumu (OL L 255, 2014 8 28, p. 59).


title: 2019 m. birželio 7 d. Komisijos įgyvendinimo reglamentas (ES) 2019/972, kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas („Džiugas“ (SGN))

text:
14.6.2019

                  LT

                  Europos Sąjungos oficialusis leidinys

                  L 157/1

         KOMISIJOS ĮGYVENDINIMO REGLAMENTAS (ES) 2019/972
         2019 m. birželio 7 d.
         kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas („Džiugas“ (SGN))
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
         kadangi:

                     (1)

                     remiantis Reglamento (ES) Nr. 1151/2012 50 straipsnio 2 dalies a punktu Lietuvos paraiška įregistruoti pavadinimą „Džiugas“ paskelbta Europos Sąjungos oficialiajame leidinyje (2);

                     (2)

                     prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl pavadinimas „Džiugas“ turi būti įregistruotas,

               PRIĖMĖ ŠĮ REGLAMENTĄ:

            1 straipsnis
            Įregistruojamas pavadinimas „Džiugas“ (SGN).
            Pirmoje pastraipoje nurodytas pavadinimas – tai produkto, priklausančio Komisijos įgyvendinimo reglamento (ES) Nr. 668/2014 (3) XI priede nurodytai 1.3 klasei „Sūriai“, pavadinimas.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. birželio 7 d.

                  Komisijos vardu

                  Pirmininko pavedimu

               Phil HOGAN

                  Komisijos narys

            (1)  OL L 343, 2012 12 14, p. 1.

            (2)  OL C 28, 2019 1 23, p. 3.

            (3)  2014 m. birželio 13 d. Komisijos įgyvendinimo reglamentas (ES) Nr. 668/2014, kuriuo nustatomos Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų taikymo taisyklės (OL L 179, 2014 6 19, p. 36).


title: 2019 m. birželio 18 d. Komisijos įgyvendinimo reglamentas (ES) 2019/1036, kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas „Zagorski mlinci“ (SGN)

text:
25.6.2019

                  LT

                  Europos Sąjungos oficialusis leidinys

                  L 168/1

         KOMISIJOS ĮGYVENDINIMO REGLAMENTAS (ES) 2019/1036
         2019 m. birželio 18 d.
         kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas „Zagorski mlinci“ (SGN)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
         kadangi:

                     (1)

                     remiantis Reglamento (ES) Nr. 1151/2012 50 straipsnio 2 dalies a punktu, Kroatijos paraiška įregistruoti pavadinimą „Zagorski mlinci“ paskelbta Europos Sąjungos oficialiajame leidinyje (2);

                     (2)

                     prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl pavadinimas „Zagorski mlinci“ turi būti įregistruotas,

               PRIĖMĖ ŠĮ REGLAMENTĄ:

            1 straipsnis
            Pavadinimas „Zagorski mlinci“ (SGN) yra įregistruojamas.
            Pirmoje pastraipoje nurodytas pavadinimas – tai produkto, priklausančio Komisijos įgyvendinimo reglamento (ES) Nr. 668/2014 (3) XI priedo 2.3 klasei „Duona, pyragaičiai, pyragai, konditerijos gaminiai, sausainiai ir kiti kepiniai“, pavadinimas.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. birželio 18 d.

                  Komisijos vardu

                  Pirmininko pavedimu

               Phil HOGAN

                  Komisijos narys

            (1)  OL L 343, 2012 12 14, p. 1.

            (2)  OL C 464, 2018 12 27, p. 7.

            (3)  2014 m. birželio 13 d. Komisijos įgyvendinimo reglamentas (ES) Nr. 668/2014, kuriuo nustatomos Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų taikymo taisyklės (OL L 179, 2014 6 19, p. 36).


title: 2019 m. rugpjūčio 20 d. Komisijos įgyvendinimo reglamentas (ES) 2019/1353, kuriuo 304-ą kartą iš dalies keičiamas Tarybos reglamentas (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis

text:
20.8.2019

                  LT

                  Europos Sąjungos oficialusis leidinys

                  L 217/1

         KOMISIJOS ĮGYVENDINIMO REGLAMENTAS (ES) 2019/1353
         2019 m. rugpjūčio 20 d.
         kuriuo 304-ą kartą iš dalies keičiamas Tarybos reglamentas (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2002 m. gegužės 27 d. Tarybos reglamentą (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis (1), ypač į jo 7 straipsnio 1 dalies a punktą ir 7a straipsnio 1 dalį,
         kadangi:

                     (1)

                     Reglamento (EB) Nr. 881/2002 I priede išvardyti asmenys, grupės ir organizacijos, kurių lėšos ir ekonominiai ištekliai pagal tą reglamentą įšaldomi;

                     (2)

                     2019 m. rugpjūčio 14 d. Jungtinių Tautų Saugumo Tarybos Sankcijų komitetas nusprendė asmenų, grupių ir organizacijų, kurių lėšos ir ekonominiai ištekliai turėtų būti įšaldyti, sąrašą papildyti dviem įrašais. Todėl Reglamento (EB) Nr. 881/2002 I priedas turėtų būti atitinkamai iš dalies pakeistas;

                     (3)

                     siekiant užtikrinti, kad šiame reglamente nustatytos priemonės būtų veiksmingos, jis turėtų įsigalioti nedelsiant,

               PRIĖMĖ ŠĮ REGLAMENTĄ:

            1 straipsnis
            Reglamento (ES) Nr. 881/2002 I priedas iš dalies keičiamas pagal šio reglamento priedą.

            2 straipsnis
            Šis reglamentas įsigalioja jo paskelbimo Europos Sąjungos oficialiajame leidinyje dieną.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. rugpjūčio 20 d.

                  Komisijos vardu

                  Pirmininko pavedimu

                  Užsienio politikos priemonių tarnybos vadovė

            (1)  OL L 139, 2002 5 29, p. 9.

            PRIEDAS
            Reglamento (EB) Nr. 881/2002 I priedo antraštinė dalis „Fiziniai asmenys“ papildoma šiais įrašais:

                        1.

                           „ALI MAYCHOU () (patikimi alias a) Abderahmane al Maghrebi b) Abderrahmane le Marocain; mažiau patikimas alias Abou Abderahmane Sanhaji). Gimimo data: 1983 05 25. Gimimo vieta: Taza, Marokas. Adresas: Malis. Pilietybė: Maroko. Paso Nr.: Maroko išduoto dokumento Nr. V06359364 Nacionalinis identifikavimo Nr.: Maroko tapatybės kortelės Nr. AB704306. Įtraukimo į sąrašą pagal 7d straipsnio 2 dalies i punktą data: 2019 08 14.“

                        2.

                           „BAH AG MOUSSA (patikimi alias a) Ag Mossa b) Ammi Salim). Pilietybė: Malio. Įtraukimo į sąrašą pagal 7d straipsnio 2 dalies i punktą data: 2019 08 14.“


title: 2019 m. rugsėjo 25 d. Komisijos įgyvendinimo reglamentas (ES) 2019/1583, kuriuo dėl kibernetinio saugumo priemonių iš dalies keičiamas Įgyvendinimo reglamentas (ES) 2015/1998, kuriuo nustatomos išsamios bendrųjų pagrindinių aviacijos saugumo standartų įgyvendinimo priemonės (Tekstas svarbus EEE.)

text:
26.9.2019

                  LT

                  Europos Sąjungos oficialusis leidinys

                  L 246/15

         KOMISIJOS ĮGYVENDINIMO REGLAMENTAS (ES) 2019/1583
         2019 m. rugsėjo 25 d.
         kuriuo dėl kibernetinio saugumo priemonių iš dalies keičiamas Įgyvendinimo reglamentas (ES) 2015/1998, kuriuo nustatomos išsamios bendrųjų pagrindinių aviacijos saugumo standartų įgyvendinimo priemonės
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2008 m. kovo 11 d. Europos Parlamento ir Tarybos reglamentą (EB) Nr. 300/2008 dėl civilinės aviacijos saugumo bendrųjų taisyklių ir panaikinantį Reglamentą (EB) Nr. 2320/2002 (1), ypač į jo 1 straipsnį ir 4 straipsnio 3 dalį,
         kadangi:

                     (1)

                     vienas iš pagrindinių Reglamento (EB) Nr. 300/2008 tikslų – nustatyti pagrindą, kuriuo remiantis būtų vienodai aiškinamas 1944 m. gruodžio 7 d. Tarptautinės civilinės aviacijos konvencijos (2) (10 leidimas, 2017 m.), kurią yra pasirašiusios visos ES valstybės narės, 17 priedas (Priedas dėl saugumo);

                     (2)

                     tikslai įgyvendinami nustatant a) bendrąsias aviacijos saugumo taisykles bei bendruosius pagrindinius standartus ir b) atitikties stebėjimo mechanizmus;

                     (3)

                     iš dalies keičiant įgyvendinimo teisės aktą siekiama padėti valstybėms narėms užtikrinti visišką atitiktį naujausiam Tarptautinės civilinės aviacijos konvencijos 17 priedo pakeitimui (16 pakeitimui), kuriuo 3.1.4 punkte nustatytas naujas standartas, susijęs su nacionaline organizacija ir atitinkama institucija, o 4.9.1 punkte – standartas, susijęs su prevencinėmis kibernetinio saugumo priemonėmis;

                     (4)

                     šiuos standartus perkėlus į ES masto aviacijos saugumo srities įgyvendinimo teisės aktus, bus užtikrinta, kad atitinkamos institucijos nustatytų ir taikytų procedūras, pagal kurias praktiškai ir laiku deramai dalytųsi atitinkama informacija, kad padėtų kitoms nacionalinėms institucijoms bei agentūroms, oro uostų operatoriams, oro vežėjams ir kitiems susijusiems subjektams atlikti veiksmingus su jų veikla susijusius saugumo rizikos vertinimus ir taip padėtų tiems subjektams atlikti, be kita ko, su kibernetiniu saugumu susijusius veiksmingus saugumo rizikos vertinimus ir įgyvendinti kovos su kibernetinėmis grėsmėmis priemones;

                     (5)

                     Europos Parlamento ir Tarybos direktyvoje (ES) 2016/1148 (3) dėl priemonių aukštam bendram tinklų ir informacinių sistemų saugumo lygiui visoje Sąjungoje užtikrinti (TIS direktyvoje) nustatytos priemonės, kuriomis siekiama Sąjungoje užtikrinti aukštą bendrą tinklų ir informacinių sistemų saugumo lygį ir taip pagerinti vidaus rinkos veikimą. Kad būtų vykdomi visi įsipareigojimai ir jie nebūtų dubliuojami, TIS direktyva ir šiuo reglamentu grindžiamos priemonės turėtų būti koordinuojamos nacionaliniu lygmeniu;

                     (6)

                     todėl Komisijos įgyvendinimo reglamentas (ES) 2015/1998 (4) turėtų būti atitinkamai iš dalies pakeistas;

                     (7)

                     šiame reglamente nustatytos priemonės atitinka pagal Reglamento (EB) Nr. 300/2008 19 straipsnio 1 dalį įsteigto Civilinės aviacijos saugumo komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Įgyvendinimo reglamento (ES) 2015/1998 priedas iš dalies keičiamas pagal šio reglamento priedą.

            2 straipsnis
            Šis reglamentas įsigalioja 2020 m. gruodžio 31 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. rugsėjo 25 d.

                  Komisijos vardu

                  Pirmininkas

               Jean-Claude JUNCKER

            (1)  OL L 97, 2008 4 9, p. 72.

            (2)  https://icao.int/publications/pages/doc7300.aspx

            (3)  2016 m. liepos 6 d. Europos Parlamento ir Tarybos direktyva (ES) 2016/1148 dėl priemonių aukštam bendram tinklų ir informacinių sistemų saugumo lygiui visoje Sąjungoje užtikrinti (OL L 194, 2016 7 19, p. 1).

            (4)  2015 m. lapkričio 5 d. Komisijos įgyvendinimo reglamentas (ES) 2015/1998, kuriuo nustatomos išsamios bendrųjų pagrindinių aviacijos saugumo standartų įgyvendinimo priemonės (OL L 299, 2015 11 14, p. 1).

            PRIEDAS
            Įgyvendinimo reglamento (ES) 2015/1998 priedas iš dalies keičiamas taip:

                        1)

                        įrašomas 1.0.6 punktas:

                                    „1.0.6.

                                    Atitinkama institucija nustato ir taiko procedūras, pagal kurias, kai tinkama, praktiškai ir laiku dalijamasi atitinkama informacija, siekiant padėti kitoms nacionalinėms institucijoms bei agentūroms, oro uostų operatoriams, oro vežėjams ir kitiems susijusiems subjektams atlikti veiksmingus su jų veikla susijusius saugumo rizikos vertinimus.“;

                        2)

                        įrašomas 1.7 punktas:
                        „1.7.   CIVILINĖS AVIACIJOS YPATINGOS SVARBOS INFORMACINIŲ IR RYŠIŲ TECHNOLOGIJŲ SISTEMŲ IR DUOMENŲ NUSTATYMAS IR APSAUGA NUO KIBERNETINIŲ GRĖSMIŲ

                                    1.7.1.

                                    Atitinkama institucija užtikrina, kad oro uostų operatoriai, oro vežėjai ir nacionalinėje civilinės aviacijos saugumo programoje apibrėžti subjektai nustatytų savo ypatingos svarbos informacinių ir ryšių technologijų sistemas bei duomenis ir juos saugotų nuo kibernetinių išpuolių, galinčių daryti poveikį civilinės aviacijos saugumui.

                                    1.7.2.

                                    Oro uostų operatoriai, oro vežėjai ir subjektai 1.7.1 punkte nurodytas ypatingos svarbos informacinių ir ryšių technologijų sistemas ir duomenis nustato savo saugumo programoje arba bet kuriame susijusiame dokumente, į kurį saugumo programoje daroma kryžminė nuoroda.
                                    Saugumo programoje arba bet kuriame susijusiame dokumente, į kurį saugumo programoje daroma kryžminė nuoroda, išsamiai nurodomos priemonės, kuriomis užtikrinama apsauga nuo 1.7.1 punkte nurodytų kibernetinių išpuolių, tų išpuolių susekimas, reagavimas į juos ir jų padarinių šalinimas.

                                    1.7.3.

                                    Išsamios tokių sistemų ir duomenų apsaugos nuo neteisėtos veikos priemonės nustatomos, rengiamos ir įgyvendinamos vadovaujantis atitinkamo oro uosto operatoriaus, oro vežėjo arba subjekto atliktu rizikos vertinimu.

                                    1.7.4.

                                    Jei konkrečioje valstybėje narėje priemonės, susijusios su kibernetinėmis grėsmėmis, priklauso konkrečios institucijos ar agentūros kompetencijai, ši institucija ar agentūra gali būti paskirta kompetentinga koordinuoti ir (arba) stebėti su kibernetika susijusių šio reglamento nuostatų įgyvendinimą.

                                    1.7.5.

                                    Jei oro uostų operatoriams, oro vežėjams ir nacionalinėje civilinės aviacijos saugumo programoje apibrėžtiems subjektams taikomi atskiri kibernetinio saugumo reikalavimai, kylantys iš kitų ES arba nacionalinės teisės aktų, atitinkama institucija gali reikalauti, kad vietoj šio reglamento reikalavimų būtų laikomasi kitų ES ar nacionalinės teisės aktų nuostatų. Atitinkama institucija, siekdama užtikrinti koordinuotą ar tarpusavyje derančią priežiūros tvarką, koordinuoja veiksmus su kitomis atitinkamomis kompetentingomis institucijomis.“;

                        3)

                        11.1.2 punktas pakeičiamas taip:

                                    „11.1.2.

                                    Teigiama išsamaus arba standartinio asmens reputacijos patikrinimo išvada turi būti pateikta dėl šių darbuotojų:

                                                a)

                                                asmenų, samdomų atlikti tikrinimą, patekimo kontrolę arba kitokią saugumo kontrolę ne riboto patekimo zonoje ar būti atsakingiems už tokį tikrinimą ar kontrolę;

                                                b)

                                                asmenų, kurie gali be palydos patekti prie oro transporto krovinių ir pašto, oro vežėjo pašto ir oro vežėjo medžiagų, orlaivio atsargų ir oro uosto atsargų, kurių reikiama saugumo kontrolė atlikta;

                                                c)

                                                asmenų, pagal nacionalinę aviacijos saugumo programą turinčių administratoriaus teises arba galinčių neprižiūrimi be apribojimų prieiti prie 1.7.1 punkte nurodytų civilinės aviacijos saugumo tikslais naudojamų ypatingos svarbos informacinių ir ryšių technologijų sistemų ir duomenų, arba kitų pagal 1.7.3 punktą atliktame rizikos vertinime nurodytų asmenų.

                                          Jei šiame reglamente nenurodyta kitaip, būtinybę atlikti išsamų arba standartinį asmens reputacijos patikrinimą nustato atitinkama institucija pagal galiojančias nacionalines taisykles.“;

                        4)

                        įrašomas 11.2.8 punktas:
                        „11.2.8.   Asmenų, kurių vaidmuo ir atsakomybė susiję su kibernetinėmis grėsmėmis, mokymas

                                    11.2.8.1.

                                    Asmenys, įgyvendinantys 1.7.2 punkte nustatytas priemones, turi turėti reikiamus gebėjimus ir būti tinkami veiksmingai vykdyti jiems pavestas užduotis. Apie susijusią kibernetinę riziką jie informuojami pagal būtinybės žinoti principą.

                                    11.2.8.2.

                                    Asmenims, turintiems prieigą prie duomenų arba sistemų, surengiamas atitinkamas konkretus su darbu susijęs ir jų vaidmenį bei atsakomybę atitinkantis mokymo kursas ir jie, be kita ko, informuojami apie susijusią riziką, jei tai reikalinga atsižvelgiant į jų darbo užduotis. Kurso turinį nustato arba tvirtina atitinkama institucija arba 1.7.4 punkte nurodyta institucija ar agentūra.“


9.12.2019

                  LT

                  Europos Sąjungos oficialusis leidinys

                  L 317/38

         KOMISIJOS ĮGYVENDINIMO REGLAMENTAS (ES) 2019/2091
         2019 m. lapkričio 28 d.
         kuriuo dėl artimai tarpusavyje susijusių valiutų pagal Europos Parlamento ir Tarybos reglamentą (ES) Nr. 575/2013 iš dalies keičiamas Įgyvendinimo reglamentas (ES) 2015/2197
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. birželio 26 d. Europos Parlamento ir Tarybos reglamentą (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (1), ypač į jo 354 straipsnio 3 dalį,
         kadangi:

                     (1)

                     siekiant užtikrinti, kad Komisijos įgyvendinimo reglamento (ES) 2015/2197 (2) priede nurodytos valiutų poros toliau atspindėtų faktinę atitinkamų valiutų koreliaciją, būtina atnaujinti artimai tarpusavyje susijusių valiutų sąrašą;

                     (2)

                     siekiant apdoroti trejų ir penkerių metų duomenų eilutes, kurių reikia valiutų poroms įvertinti pagal Reglamentą (ES) Nr. 575/2013, kaip galutinė data sąrašui naudojama 2018 m. kovo 31 d.;

                     (3)

                     šis reglamentas grindžiamas Europos bankininkystės institucijos (EBI) Komisijai pateiktu techninių įgyvendinimo standartų projektu;

                     (4)

                     atsižvelgiant į tai, kad būtini Įgyvendinimo reglamento (ES) 2015/2197 pakeitimai nėra esminiai, pagal Europos Parlamento ir Tarybos reglamento (ES) Nr. 1093/2010 (3) 15 straipsnio 1 dalies antrą pastraipą EBI nerengė atvirų viešų konsultacijų dėl šių techninių įgyvendinimo standartų projektų, nes tai būtų neproporcinga atsižvelgiant į jų mastą ir poveikį;

                     (5)

                     todėl Įgyvendinimo reglamentas (ES) 2015/2197 turėtų būti atitinkamai iš dalies pakeistas,

               PRIĖMĖ ŠĮ REGLAMENTĄ:

            1 straipsnis
            Įgyvendinimo reglamento (ES) 2015/2197 priedas pakeičiamas šio reglamento priedo tekstu.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. lapkričio 28 d.

                  Komisijos vardu

                  Pirmininkas

               Jean-Claude JUNCKER

            (1)  OL L 176, 2013 6 27, p. 1.

            (2)  2015 m. lapkričio 27 d. Komisijos įgyvendinimo reglamentu (ES) 2015/2197, kuriuo pagal Europos Parlamento ir Tarybos reglamentą (ES) Nr. 575/2013 nustatomi techniniai įgyvendinimo standartai dėl artimai tarpusavyje susijusių valiutų (OL L 313, 2015 11 28, p. 30).

            (3)  2010 m. lapkričio 24 d. Europos Parlamento ir Tarybos reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/78/EB (OL L 331, 2010 12 15, p. 12).

            PRIEDAS
            Komisijos įgyvendinimo reglamento (ES) 2015/2197 priedas pakeičiamas taip:

                  „PRIEDAS

                     Artimai tarpusavyje susijusių valiutų sąrašas

                     1 dalis. Artimai su euru (EUR) susijusių valiutų sąrašas

                  Albanijos lekas (ALL), Bosnijos ir Hercegovinos markė (BAM), Bulgarijos levas (BGN), Šveicarijos frankas (CHF), Čekijos krona (CZK), Kroatijos kuna (HRK), Vengrijos forintas (HUF), Maroko dirhamas (MAD), Šiaurės Makedonijos denaras (MKD), Lenkijos zlotas (PLN), Rumunijos lėja (RON), Serbijos dinaras (RSD), Švedijos krona (SEK).

                     2 dalis. Artimai su Jungtinių Arabų Emyratų dirhamu (AED) susijusių valiutų sąrašas

                  Kinijos juanis (CNY), Honkongo doleris (HKD), Izraelio naujasis šekelis (ILS), Indijos rupija (INR), Libano svaras (LBP), Maroko dirhamas (MAD), Makao pataka (MOP), Filipinų pesas (PHP), Singapūro doleris (SGD), Tailando batas (THB), Taivano doleris (TWD), JAV doleris (USD).

                     3 dalis. Artimai su Albanijos leku (ALL) susijusių valiutų sąrašas

                  Bosnijos ir Hercegovinos markė (BAM), Bulgarijos levas (BGN), Šveicarijos frankas (CHF), Čekijos krona (CZK), Danijos krona (DKK), Kroatijos kuna (HRK), Maroko dirhamas (MAD), Rumunijos lėja (RON), Serbijos dinaras (RSD), euro (EUR).

                     4 dalis. Artimai su Bosnijos ir Hercegovinos marke (BAM) susijusių valiutų sąrašas

                  Albanijos lekas (ALL), Bulgarijos levas (BGN), Šveicarijos frankas (CHF), Čekijos krona (CZK), Danijos krona (DKK), Kroatijos kuna (HRK), Vengrijos forintas (HUF), Maroko dirhamas (MAD), Šiaurės Makedonijos denaras (MKD), Lenkijos zlotas (PLN), Rumunijos lėja (RON), Serbijos dinaras (RSD), Švedijos krona (SEK), euro (EUR).

                     5 dalis. Artimai su Bulgarijos levu (BGN) susijusių valiutų sąrašas

                  Albanijos lekas (ALL), Bosnijos ir Hercegovinos markė (BAM), Šveicarijos frankas (CHF), Čekijos krona (CZK), Danijos krona (DKK), Kroatijos kuna (HRK), Vengrijos forintas (HUF), Maroko dirhamas (MAD), Šiaurės Makedonijos denaras (MKD), Lenkijos zlotas (PLN), Rumunijos lėja (RON), Serbijos dinaras (RSD), Švedijos krona (SEK), euro (EUR).

                     6 dalis. Artimai su Šveicarijos franku (CHF) susijusių valiutų sąrašas

                  Albanijos lekas (ALL), Bosnijos ir Hercegovinos markė (BAM), Bulgarijos levas (BGN), Čekijos krona (CZK), Danijos krona (DKK), Kroatijos kuna (HRK), Maroko dirhamas (MAD), Rumunijos lėja (RON), Serbijos dinaras (RSD), euro (EUR).

                     7 dalis. Artimai su Kinijos juaniu (CNY) susijusių valiutų sąrašas

                  Jungtinių Arabų Emyratų dirhamas (AED), Honkongo doleris (HKD), Izraelio naujasis šekelis (ILS), Libano svaras (LBP), Makao pataka (MOP), Filipinų pesas (PHP), Singapūro doleris (SGD), Tailando batas (THB), Taivano doleris (TWD), JAV doleris (USD).

                     8 dalis. Artimai su Čekijos krona (CZK) susijusių valiutų sąrašas

                  Albanijos lekas (ALL), Bosnijos ir Hercegovinos markė (BAM), Bulgarijos levas (BGN), Šveicarijos frankas (CHF), Danijos krona (DKK), Kroatijos kuna (HRK), Vengrijos forintas (HUF), Maroko dirhamas (MAD), Šiaurės Makedonijos denaras (MKD), Lenkijos zlotas (PLN), Rumunijos lėja (RON), Serbijos dinaras (RSD), euro (EUR).

                     9 dalis. Artimai su Danijos krona (DKK) susijusių valiutų sąrašas

                  Albanijos lekas (ALL), Bosnijos ir Hercegovinos markė (BAM), Bulgarijos levas (BGN), Šveicarijos frankas (CHF), Čekijos krona (CZK), Kroatijos kuna (HRK), Vengrijos forintas (HUF), Maroko dirhamas (MAD), Šiaurės Makedonijos denaras (MKD), Lenkijos zlotas (PLN), Rumunijos lėja (RON), Serbijos dinaras (RSD), Švedijos krona (SEK).

                     10 dalis. Artimai su Honkongo doleriu (HKD) susijusių valiutų sąrašas

                  Jungtinių Arabų Emyratų dirhamas (AED), Kinijos juanis (CNY), Izraelio naujasis šekelis (ILS), Indijos rupija (INR), Libano svaras (LBP), Maroko dirhamas (MAD), Makao pataka (MOP), Filipinų pesas (PHP), Singapūro doleris (SGD), Tailando batas (THB), Taivano doleris (TWD), JAV doleris (USD).

                     11 dalis. Artimai su Kroatijos kuna (HRK) susijusių valiutų sąrašas

                  Albanijos lekas (ALL), Bosnijos ir Hercegovinos markė (BAM), Bulgarijos levas (BGN), Šveicarijos frankas (CHF), Čekijos krona (CZK), Danijos krona (DKK), Vengrijos forintas (HUF), Maroko dirhamas (MAD), Šiaurės Makedonijos denaras (MKD), Rumunijos lėja (RON), Serbijos dinaras (RSD), euro (EUR).

                     12 dalis. Artimai su Vengrijos forintu (HUF) susijusių valiutų sąrašas

                  Bosnijos ir Hercegovinos markė (BAM), Bulgarijos levas (BGN), Čekijos krona (CZK), Danijos krona (DKK), Kroatijos kuna (HRK), Maroko dirhamas (MAD), Lenkijos zlotas (PLN), Rumunijos lėja (RON), Serbijos dinaras (RSD), euro (EUR).

                     13 dalis. Artimai su Izraelio naujuoju šekeliu (ILS) susijusių valiutų sąrašas

                  Jungtinių Arabų Emyratų dirhamas (AED), Kinijos juanis (CNY), Honkongo doleris (HKD), Libano svaras (LBP), Maroko dirhamas (MAD), Makao pataka (MOP), Filipinų pesas (PHP), Singapūro doleris (SGD), Tailando batas (THB), JAV doleris (USD).

                     14 dalis. Artimai su Indijos rupija (INR) susijusių valiutų sąrašas

                  Jungtinių Arabų Emyratų dirhamas (AED), Honkongo doleris (HKD), Makao pataka (MOP), Filipinų pesas (PHP), Tailando batas (THB), JAV doleris (USD).

                     15 dalis. Artimai su Pietų Korėjos vonu (KRW) susijusių valiutų sąrašas

                  Singapūro doleris (SGD).

                     16 dalis. Artimai su Libano svaru (LBP) susijusių valiutų sąrašas

                  Jungtinių Arabų Emyratų dirhamas (AED), Kinijos juanis (CNY), Honkongo doleris (HKD), Izraelio naujasis šekelis (ILS), Makao pataka (MOP), Filipinų pesas (PHP), Singapūro doleris (SGD), Tailando batas (THB), Taivano doleris (TWD), JAV doleris (USD).

                     17 dalis. Artimai su Maroko dirhamu (MAD) susijusių valiutų sąrašas

                  Jungtinių Arabų Emyratų dirhamas (AED), Albanijos lekas (ALL), Bosnijos ir Hercegovinos markė (BAM), Bulgarijos levas (BGN), Šveicarijos frankas (CHF), Čekijos krona (CZK), Danijos krona (DKK), Honkongo doleris (HKD), Kroatijos kuna (HRK), Vengrijos forintas (HUF), Izraelio naujasis šekelis (ILS), Šiaurės Makedonijos denaras (MKD), Makao pataka (MOP), Filipinų pesas (PHP), Rumunijos lėja (RON), Serbijos dinaras (RSD), Singapūro doleris (SGD), Tailando batas (THB), JAV doleris (USD), euro (EUR).

                     18 dalis. Artimai su Šiaurės Makedonijos denaru (MKD) susijusių valiutų sąrašas

                  Bosnijos ir Hercegovinos markė (BAM), Bulgarijos levas (BGN), Čekijos krona (CZK), Danijos krona (DKK), Kroatijos kuna (HRK), Maroko dirhamas (MAD), Rumunijos lėja (RON), Serbijos dinaras (RSD), euro (EUR).

                     19 dalis. Artimai su Makao pataka (MOP) susijusių valiutų sąrašas

                  Jungtinių Arabų Emyratų dirhamas (AED), Kinijos juanis (CNY), Honkongo doleris (HKD), Izraelio naujasis šekelis (ILS), Indijos rupija (INR), Libano svaras (LBP), Maroko dirhamas (MAD), Filipinų pesas (PHP), Singapūro doleris (SGD), Tailando batas (THB), Taivano doleris (TWD), JAV doleris (USD).

                     20 dalis. Artimai su Filipinų pesu (PHP) susijusių valiutų sąrašas

                  Jungtinių Arabų Emyratų dirhamas (AED), Kinijos juanis (CNY), Honkongo doleris (HKD), Izraelio naujasis šekelis (ILS), Indijos rupija (INR), Libano svaras (LBP), Maroko dirhamas (MAD), Makao pataka (MOP), Singapūro doleris (SGD), Tailando batas (THB), Taivano doleris (TWD), JAV doleris (USD).

                     21 dalis. Artimai su Lenkijos zlotu (PLN) susijusių valiutų sąrašas

                  Bosnijos ir Hercegovinos markė (BAM), Bulgarijos levas (BGN), Čekijos krona (CZK), Danijos krona (DKK), Vengrijos forintas (HUF), euro (EUR).

                     22 dalis. Artimai su Rumunijos lėja (RON) susijusių valiutų sąrašas

                  Albanijos lekas (ALL), Bosnijos ir Hercegovinos markė (BAM), Bulgarijos levas (BGN), Šveicarijos frankas (CHF), Čekijos krona (CZK), Danijos krona (DKK), Kroatijos kuna (HRK), Vengrijos forintas (HUF), Maroko dirhamas (MAD), Šiaurės Makedonijos denaras (MKD), Serbijos dinaras (RSD), euro (EUR).

                     23 dalis. Artimai su Serbijos dinaru (RSD) susijusių valiutų sąrašas

                  Albanijos lekas (ALL), Bosnijos ir Hercegovinos markė (BAM), Bulgarijos levas (BGN), Šveicarijos frankas (CHF), Čekijos krona (CZK), Danijos krona (DKK), Kroatijos kuna (HRK), Vengrijos forintas (HUF), Maroko dirhamas (MAD), Šiaurės Makedonijos denaras (MKD), Rumunijos lėja (RON), euro (EUR).

                     24 dalis. Artimai su Švedijos krona (SEK) susijusių valiutų sąrašas

                  Bosnijos ir Hercegovinos markė (BAM), Bulgarijos levas (BGN), Danijos krona (DKK), euro (EUR).

                     25 dalis. Artimai su Singapūro doleriu (SGD) susijusių valiutų sąrašas

                  Jungtinių Arabų Emyratų dirhamas (AED), Kinijos juanis (CNY), Honkongo doleris (HKD), Izraelio naujasis šekelis (ILS), Pietų Korėjos vonas (KRW), Libano svaras (LBP), Maroko dirhamas (MAD), Makao pataka (MOP), Filipinų pesas (PHP), Tailando batas (THB), Taivano doleris (TWD), JAV doleris (USD).

                     26 dalis. Artimai su Tailando batu (THB) susijusių valiutų sąrašas

                  Jungtinių Arabų Emyratų dirhamas (AED), Kinijos juanis (CNY), Honkongo doleris (HKD), Izraelio naujasis šekelis (ILS), Indijos rupija (INR), Libano svaras (LBP), Maroko dirhamas (MAD), Makao pataka (MOP), Filipinų pesas (PHP), Singapūro doleris (SGD), Taivano doleris (TWD), JAV doleris (USD).

                     27 dalis. Artimai su taivano doleriu (TWD) susijusių valiutų sąrašas

                  Jungtinių Arabų Emyratų dirhamas (AED), Kinijos juanis (CNY), Honkongo doleris (HKD), Libano svaras (LBP), Makao pataka (MOP), Filipinų pesas (PHP), Singapūro doleris (SGD), Tailando batas (THB), JAV doleris (USD).

                     28 dalis. Artimai su JAV doleriu (USD) susijusių valiutų sąrašas

                  Jungtinių Arabų Emyratų dirhamas (AED), Kinijos juanis (CNY), Honkongo doleris (HKD), Izraelio naujasis šekelis (ILS), Indijos rupija (INR), Libano svaras (LBP), Maroko dirhamas (MAD), Makao pataka (MOP), Filipinų pesas (PHP), Singapūro doleris (SGD), Tailando batas (THB), Taivano doleris (TWD).

            “